Heelparty Britte maar lou oor groot troue | Netwerk24
Heelparty Britte maar lou oor groot troue
Megan Markle en prins Harry. Foto: Samir Hussein/WireImage
Hoewel miljoene mense wêreldwyd gereed sit om te kyk hoe prins Harry en Meghan Markle Saterdag trou, is die meeste Britte maar taamlik lou oor dié koninklike troue van die jaar, luidens 'n peiling wat deur YouGov gedoen is.
Uit die peiling, wat gedoen is in opdrag van Republic, 'n drukgroep teen die monargie in Engeland, blyk dit dat 66% van die respondente nie belang stel in die troue nie, terwyl byna net soveel mense (60%) beplan om 'n doodgewone naweek te hê – troue of nie.
Meer as 5 000 lede van die media en nog 100 000 nuuskierige mense word verwag in die omgewing van die Windsor-kasteel waar die troue in die St. George-kapel gehou word.
57% van die respondente meen die koninklike familie moet self betaal vir die troue, asook vir die koste verbonde aan die bykomende polisiemag wat aan diens moet wees vir die geleentheid.
"Dié YouGov-peiling wys 'n duidelike patroon van 'n volk wat geen belangstelling het in die koninklike familie nie en eintlik apaties staan teenoor hulle," sê Graham Smith, uitvoerende hoof van Republic.
"Ons is nog nie republikeine nie, maar ons is lankal nie meer 'n nasie van rojaliste nie," sê hy.
Uit 'n ander peiling verlede week blyk dit weer dat die meeste Britte ten gunste van die monargie is.
Dit lyk asof die gewildheid van die koninklikes afhang van wie van die familie ter sprake is. Tot 60% van die deelnemers het aangedui hulle hou van die koningin, terwyl haar seun, prins Charles, minder gewild is.
Byna die helfte van die respondente sou wou sien dat iemand anders koningin Elizabeth opvolg as koning. Slegs 37% het aangedui hulle wil prins Charles as koning sien. – Reuters